Krajčí, Marek, minister zdravotníctva SR (2021-01-14):
Ďakujem veľmi pekne, pán predsedajúci. Vážené panie poslankyne, páni poslanci, dovoľte aj mne zodpovedať tie niektoré otázky, ktoré ste v rámci rozpravy mi adresovali. Mnohé ste si už zodpovedali aj sami, ale dovoľte aj mne. Samozrejme, jednou z priorít ministerstva zdravotníctva pri vakcinačnej kampani je to, aby ani jedna dávka sa nemusela likvidovať a s týmto, aj týmto spôsobom je aj nastavený celý vakcinačný program, ktorý momentálne v Slovenskej republike prebieha. Podľa systému výkazníctva, ktorý je, samozrejme, vedený v jednotlivých zariadeniach poskytovateľov zdravotnej starostlivosti, ktorí očkujú, samozrejme, všetko je zaevidované. A títo poskytovatelia podpisujú zmluvy, kde aj oni sú zainteresovaní na tom, že s vakcínami, ktoré dostávajú od štátu ako dar, musia nakladať hospodárne, efektívne a sú za to zodpovední, tak, samozrejme, aj systém výkazníctva, ktorý do dnešného dňa eviduje, že došlo k znehodnoteniu 79 vakcín, pritom v súčasnosti už bude zaočkovaných viac ako 45-tisíc obyvateľov našej krajiny. Tak ako bolo povedané, tak ide o túto vakcínu, ktorú teraz očkujeme, má relatívne zložitý, zložitú manipuláciu. V podstate ku nám je dovážaná v mrazovom reťazci, kde musí byť zachovaná teplota okolo mínus 70 stupňov a v takomto mrazovom reťazci musí byť aj ďalej skladovaná. Potom, samozrejme, po rozmrazení môže byť v chladovom reťazci päť dní a potom vlastne z takéhoto chladového reťazcu sa vyberajú jednotlivé ampulky alebo vialky. Z jednej ampulky môžte odobrať po nariedení šesť dávok podľa nového, avšak musíte mať k tomu špeciálne ihly a striekačky, ktoré majú veľmi malý mŕtvy priestor. A takáto nariedená ampulka má teda životnosť šesť hodín, ako bolo povedané. Nie je potrebné teda tieto ampulky narieďovať dostatočne dopredu, ani to nie je dobré. A teda ja čo som aj komunikoval, tak drvivá väčšina vakcinačných centier si ich narieďuje priebežne tak, ako očkuje ľudí, ktorí sú na toto očkovanie pozvaní. Z toho pohľadu by sa zdalo logické, že maximálne by mohlo dôjsť k stratám piatich dávok. Samozrejme, že pokiaľ sa stalo, že niektoré vakcinačné centrum si nariedilo viac týchto ampuliek a zrazu na poslednú chvíľu nedošli nejakí objednaní ľudia, čo si viem predstaviť, že sa môže stať, ale skôr keď sú tí ľudia objednaní, tak vám, viete, môže sa diať v priebehu dňa, že vidíte, že vám vypadávajú nejakí ľudia, takže vy ste si vedomý toho, že neprídu všetci ľudia, takže z tohto pohľadu ja si myslím, že by nemalo dochádzať, a teda nemalo by to byť ani veľká téma, že sa budú likvidovať nejaké dávky. V každom prípade tak, ako je to nastavené aj momentálne teraz, tak my sme aj vzhľadom na tú naozaj veľmi urgentnú potrebu očkovať práve našich rizikových občanov, teda seniorov nad 65 rokov a teda najmä tých, ktorí sú chronicky chorí, tak od 18. januára, teda od budúceho pondelku, začíname pomocou mobilných očkovacích tímov vakcinovať zariadenia sociálnej starostlivosti spolu aj s ich zamestnancami, a teda, samozrejme, aj klientov. Ako viete, zamestnanci už sú teraz na základe objednávkového formulára, ktorý máme na korona.gov.sk, objednávaní a očkovaní v jednotlivých vakcinačných centrách. A teda by som chcel povedať, že popri osobách aktuálne očkovaných podľa vyhlášky, ktorú, za ktorú budete teda hlasovať a ktorá je predmetom tohto, tohto zákona, sa v očkovacích centrách budú môcť očkovať aj osoby, ktoré vykonávajú činnosti nevyhnutné pre riadny chod štátu na centrálnej a samosprávnej úrovni, v oblasti verejných služieb, v bezpečnosti zdravia, hospodárstva, ktoré nie sú bezprostredne nahraditeľné iným spôsobom, u subjektov, ktoré určí vrátane ich priority ministerstvo vnútra. Ide teda o náhradníkov. Teda očkovacie centrum môže týchto náhradníkov zaradiť do denného plánu očkovania len v prípade, ak sa v priebehu dňa na očkovanie nedostavia všetky osoby zapísané v zozname očkovaných na daný deň, ktorý očkovaciemu centru bude doručený. Očkovacie centrum môže doplniť náhradníkov len v takom počte, v akom sa nedostavili na očkovanie osoby zaradené v zozname. Teda každé to očkovacie centrum bude mať jeden paralelný zoznam, tam bude kontaktná osoba, ktorá pozve do očkovacieho centra týchto náhradníkov podľa toho, ako sa bude vyvíjať to očkovanie v ten-ktorý deň. Ten predpoklad je, žiaľ, že zhruba 10 % ľudí z nejakých dôvodov, ktorí sa prihlásili, sa nemusia dostaviť. V každom prípade vy veľmi dobre viete, že jednotlivé očkovacie centrá sú v nemocniciach, a teda v rámci tohto programu ešte, samozrejme, bude, keby náhodou sa stalo, že by nejaké dávky predsa len mohli zostať a zvýšiť, tak, samozrejme, bude prioritou, aby boli zaočkovaní práve pacienti. Teda to sú v podstate chronicky chorí ľudia. Veľmi dobre vieme, že v tejto pandemickej situácii sa v našich nemocniciach naozaj vyskytujú len ľudia so závažnými ochoreniami, ktorí potrebovali viac-menej neodkladnú zdravotnú starostlivosť, takže naozaj nie je ani najmenší dôvod, aby čo i len jedna dávka musela byť vyhodená, pretože každá nemocnica má, samozrejme, takýchto pacientov obrovské množstvo. Takže naozaj toto nie je žiadna téma, a pokiaľ ten manažment toho očkovacieho centra čo i len trošku má záujem, aby neboli znehodnotené tie očkovacie dávky, tak sa vie zariadiť tak, aby znehodnotené neboli. A ministerstvo zdravotníctva pripravilo kompletný manuál alebo spôsob, akým spôsobom sa bude očkovať tak, aby nedochádzalo k predbiehaniu, a teda aby bol v tejto krajine poriadok. A to je vlastne aj dôvod toho zákona, ktorý teraz predkladáme, aby, aby tu naozaj bol určitý rešpekt pred týmto poradím a aby ľudia vedeli, že sa dostanú na rad v tom čase, v ktorom budú mať určené. Čo sa týka zadováženia vakcíny nejakým iným, tretím subjektom, a teda by ten subjekt mohol zvýšiť kapacitu očkovania na území Slovenska, tak to je veľmi zaujímavá idea. Možno čiste teoreticky je možná, ale ja by som chcel z tohto miesta upozorniť, že, samozrejme, toto by malo byť predmetom po prvé koaličnej dohody, že takéto niečo chceme umožniť. Má to svoje, samozrejme, riziká, ale ja ako minister zdravotníctva budem chcieť vidieť tú zmluvu a takisto celú dodávku tých vakcín, ktoré prídu na Slovensko. Pretože veľmi dobre viete, že už aj teraz som zachytil, je to, je to, samozrejme, nemám to nejakým spôsobom overené, ale že vzhľadom na to, že päť dávok, šesť dávok, niektoré tie vakcinačné centrá dostali inštrukcie, aby si nakúpili ihly, striekačky, tak nakúpili si na základe verejného obstarávania, samozrejme, najvýhodnejšie, čo boli na trhu, najlacnejšie, ktoré boli zadefinované tak, ako majú byť, no a majú väčší mŕtvy priestor. Takže ony teraz sú, samozrejme, v situácii, keby, pokiaľ nemajú ten typ striekačiek, tak ony stále sú v situácii, že ony budú vedieť očkovať nejaký čas iba päť dávok z tej fľaštičky. A toto by sa tiež mohlo stať predmetom, by som povedal, nekalých praktík a predávanie vakcín a tak ďalej a tomuto určite chcem zabrániť. A tým pádom, pokiaľ k takémuto niečomu by malo prísť, tak muselo by to byť naozaj po dohode aj koaličných partnerov a, samozrejme, my by sme museli tú dodávku reálne vidieť. Ministerstvo by muselo schváliť typ vakcíny, musela by to byť vakcína, ktorá je schválená EMOU na území Európskej únie. A ja poviem, ako je. Európa má v tomto relatívne dobrý poriadok. Tých vakcín tu je toľko, koľko je, a sú distribuované spravodlivo. Veľmi ťažko si viem predstaviť, že, že niekto by z tých vakcín, ktoré sú registrované Európskou liekovou agentúrou, by mal ešte nejaké iné množstvo. Takže nápad sa to zdá byť dobrý, ale myslím si, že tá realizácia podľa mňa vôbec nemusí byť jednoduchá a určite, určite, pokiaľ by k niečomu takému malo prísť, tak museli by sme byť naozaj presvedčení, že tie vakcíny, ktoré tu sú, sú kvalitné, je to čestný obchod, biznis, a teda naozaj pomôžu zaočkovať viac, väčšie percento populácie. Ja som, myslím, že tým pádom asi odpovedal na tie, na tie otázky, ktoré som dostal. Verím, že som rozptýlil vaše pochybnosti, že ten systém je nastavený spôsobom, ktorý by vzbudzoval nejaké podozrenia, že by dochádzalo k likvidácii vzácnej vakcíny, ktorú tu máme. Naozaj tie dodávky nielen do našej krajiny, ale aj do všetkých okolitých európskych krajinách sú, sú, sú centrálne spravodlivo distribuované z úrovne teda toho verejného obstarávania, ktoré realizovala Európska komisia. Každá krajina dostáva svoj podiel, ktorý je spravodlivý v tých intervaloch približne ako všetky ostatné krajiny, možno len s výnimkou Nemecka, pretože Nemecko má firmu BioNTech, je to jeho firma a oni podľa všetkého majú naskladnený svoj podiel vakcín už oveľa skôr, ako mali ostatné krajiny. Takže z tohto pohľadu tá, naozaj tá, aj tá štartovacia pozícia bola férová a 
viac-menej tá vakcinácia v Európe sa rozbehla toho 26. decembra. Som rád, že Slovensko nezaostáva, že v tom rebríčku, pokiaľ budeme vykazovať tie počty zaočkovaných presne, tak sa budeme pohybovať podľa mňa v tej hornej, hornej polovici. Aj to tak v súčasnosti teraz je na základe počtu zaočkovaných našich občanov. Ako iste viete, keďže tá vakcína má relatívne zložitú logistiku, tak bude sa minimálne tento typ vakcíny vakcinovať v nemocniciach. Malo by byť v každom okrese jedno vakcinačné centrum. Momentálne ich už máme okolo šesťdesiat, každým dňom vlastne pribúdajú ďalšie a postupne po pilotnej fáze sa z týchto nemocníc stávajú vakcinačné centrá, do ktorých sa dá objednávať formou toho objednávkového systému. A tam aj v tom objednávkovom systéme sú vždycky otvorené kategórie osôb, ktoré sa v tejto fáze očkovacej kampane očkujú. A toto bude vlastne zverejňované aj vo vyhláškach tak, aby v tom bol úplný poriadok. Keď dojde k ďalšej kategórie, tá vyhláška sa bude musieť zmeniť a sa vždy otvorí ďalšia kategória osôb, aby to bolo úplne jasné každému, aby to bolo spravodlivé. Takže ďakujem veľmi pekne, zatiaľ. (Potlesk.)